اسرائیلی جارحیت کی تحقیقات کے لیے فوری طور پر عالمی ماہرین کو غزہ بھیجنے کا فیصلہ

اقوام متحدہ کی انسانی حقوق کونسل نے فلسطین میں اسرائیلی جارحیت اور جنگی جرائم میں ملوث ہونے کی تحقیقات کے لیے فوری طور پر عالمی ماہرین پر مشتمل وفد کو غزہ بھیجنے کا فیصلہ کیا ہے۔

خبر کا کوڈ: ۴۳۵۹۸۵

تاریخ: ۲۰ مرداد ۲۰۱۸ - ۱۴:۵۷

رسا نیوز ایجنسی کی رپورٹ کے مطابق اقوام متحدہ کی انسانی حقوق کی کونسل نے جنگی جرائم کے عالمی تحقیق کاروں پر مشتمل ایک وفد کو غزہ بھیجنے کے حق میں ووٹ دیا ہے جس کے بعد اقوام متحدہ فوری طور پر ماہرین کے ایک وفد کو غزہ بھیجے گی جو اسرائیلی فوج کی جانب سے فلسطینیوں کے قتل عام پر تحقیقات کرے گی۔

اقوام متحدہ کی عالمی کونسل کی جانب سے جنگی جرائم کی تحقیقات کے لیے ماہرین کو غزہ بھیجنے کے لیے قرارداد کی 29 اراکین نے حمایت کی جب کہ امریکا اور آسٹریلیا نے مخالفت کی اور 14 ممالک نے ووٹنگ میں حصہ نہیں لیا۔

غزہ جانے والا وفد ایک ماہ کے اندر اپنی تحقیقاتی رپورٹ جمع کرانے کا پابند ہو گا جس کی روشنی میں اقوام متحدہ راست قدم اُٹھائے گی۔

واضح رہے کہ فلسطین میں امریکی سفارت خانے کی تل ابیب سے بیت المقدس منتقلی کے موقع پر اسرائیلی فوجیوں نے ظلم  کی انتہا کرتے ہوئے فلسطینی مظاہرین کو براہ راست گولیوں کا نشانہ بنایا اور خواتین، بچوں، بزرگوں اور معذور افراد پر ظلم و تشدد کیا جس کے نتیجے میں 62 سے زائد فلسطینی شہید اور تین ہزار سے زائد زخمی ہو گئے تھے۔/۹۸۹/ف۹۴۰/